กรุงศรีออกมาตรการเยียวยาลูกค้า
แบงก์กรุงศรีร่วมฟื้นฟูลูกค้าธุรกิจและรายย่อยเต็มที่หลังน้ำลด เลื่อนเวลาชำระเงินต้น-ปรับโครงสร้างสินเชื่อ
30 ต.ค. 2565

แบงก์กรุงศรีร่วมฟื้นฟูลูกค้าธุรกิจและรายย่อยเต็มที่หลังน้ำลด เลื่อนเวลาชำระเงินต้น-ปรับโครงสร้างสินเชื่อ 
ธนาคารกรุงศรีอยุธยาประกาศมาตรการช่วยเหลือเยียวยาและฟื้นฟูลูกค้าที่ได้รับผลกระทบจากภาวะน้ำท่วม ด้วยมาตรการความช่วยเหลือที่รวดเร็วตอบสนองความต้องการของลูกค้าอย่างทันท่วงทีในช่วงวิกฤตนี้ รวมทั้งความช่วยเหลือด้านการให้สินเชื่อก้อนใหม่ เพื่อให้ลูกค้าสามารถกลับมาดำเนินธุรกิจและดำเนินชีวิตตามปกติโดยเร็วที่สุด 
ทั้งนี้ มาตรการฟื้นฟูจะขึ้นอยู่กับระดับความเสียหายและผลกระทบต่อทรัพย์สิน สภาพคล่องทางการเงินที่ผ่านมาของลูกค้า รวมทั้งระยะเวลาที่ลูกค้าจะสามารถฟื้นจากสถานการณ์ดังกล่าว 
มาตรการช่วยเหลือและฟื้นฟูลูกค้าธุรกิจและรายย่อยของกรุงศรี มีดังต่อไปนี้ 
ลูกค้าธุรกิจ: 
มาตรการความช่วยเหลือช่วงที่ 1 – ระหว่างอยู่ในภาวะน้ำท่วม 
1.        เลื่อนระยะเวลาการชำระเงินต้นสูงสุด 6 เดือน 
2.        เลื่อนระยะเวลาการชำระดอกเบี้ยสูงสุด 3 เดือน 
3.        ลดอัตราดอกเบี้ยและเลื่อนระยะเวลาการชำระดอกเบี้ยสูงสุด 3 เดือน 
มาตรการความช่วยเหลือช่วงที่ 2 - หลังสถานการณ์น้ำคลี่คลาย 
1.        ปรับโครงสร้างสินเชื่อและเงื่อนไขต่างๆ ขึ้นอยู่กับสภาพคล่องทางการเงินของลูกค้า 
2.        สินเชื่อก้อนใหม่ เพื่อให้ลูกค้าสามารถกลับมาดำเนินกิจการได้ตามปกติ 
มาตรการความช่วยเหลือจะมีการปรับยอดเงินและระยะเวลาในการชำระตามความเหมาะสม 
ลูกค้ารายย่อย (ผู้ประกอบการSME รายย่อยและลูกค้าบุคคล): 
1.        พักชำระค่างวดนานสูงสุด 3 เดือน  และ 
2.        ชำระเพียงดอกเบี้ยนานสูงสุด 6 เดือน พร้อมปรับลดอัตราดอกเบี้ย หรือ 
3.        ลดค่างวดนานสูงสุด 9 เดือน 
สำหรับลูกค้าสินเชื่อเงินทุนหมุนเวียนแบบวงเงินเบิกเงินเกินบัญชี (O/D) ทางธนาคารจะให้วงเงินสินเชื่อแก่ลูกค้าที่ประวัติการชำระเงินที่ดีกับธนาคารหรือบริษัทในเครือ 
สำหรับลูกค้าสินเชื่อบ้าน ธนาคารให้วงเงินสินเชื่อ Home for Cash สูงสุดถึง 90% ของราคาประเมินเพื่อให้ครอบคลุมค่าใช้จ่ายสำหรับการซ่อมแซมความเสียหายที่เกิดขึ้น พร้อมอัตราดอกเบี้ยพิเศษ MLR -2% ในช่วง 5 ปีแรก หลังจากนั้นใช้อัตราดอกเบี้ย MLR 
พนักงานกรุงศรีกรุ๊ปทุกคน พร้อมให้ข้อมูลมาตรการความช่วยเหลือของธนาคารผ่านโทรศัพท์สายด่วน 1572 ซึ่งธนาคารและบริษัทในเครือได้ส่ง  SMS แจ้งแก่ลูกค้าทุกคน เพื่อให้มั่นใจว่าลูกค้าจะสามารถติดต่อทางธนาคารได้ทันที